Մահա Ալի

Մահա Ալի (արաբերեն՝  مها علي, ), հորդանանցի քաղաքական գործիչ, արդյունաբերական ճարտարագետ։ Եղել է Հորդանանի թագավորության արդյունաբերության, առևտրի և մատակարարման նախարար (մարտի 2, 2015 - հունիսի 1, 2016)՝ պաշտոնը ստանձնելով 2015 թվականի մարտի 2-ին Աբդուլլահ Էնսուրի կառավարությունում կադրային փոփոխություններից հետո ։

Կենսագրություն 
Մահա Ալին ծնվել է 1973 թվականին Ամմանում՝ հորդանանցի բժիշկ և Հորդանանի զինված ուժերի թոշակառու գեներալի ընտանիքում։ Տիրապետում է արաբերեն, անգլերեն, ֆրանսերեն լեզուների։ Ավարտել է Հորդանանի համալսարանի արդյունաբերական ճարտարագիտության ֆակուլտետը, ունի Շվեյցարիայի Առևտրի համաշխարհային կազմակերպության առևտրային քաղաքականության դիպլոմ, մագիստրոսի կոչում ստացել է Գերմանա-հորդանանյան համալսարանից։

Քաղաքական գործունեություն 
Քաղաքական գործունեությունը սկսել է 1998 թվականից։ 1998 թվականի օգոստոսից մինչև 2001 թվականի փետրվար Առևտրի համաշխարհային կազմակերպությունում եղել է հետազոտող, այնուհետև՝ մինչև 2002 թվականի ապրիլ նշանակվել է Արտաքին առևտրի քաղաքականության վարչության  առևտրի ծառայությունների բաժնի պետ, 2002-2003 թվականներին՝ Միավորված ազգերի կազմակերպության Հորդանանի մշտական առաքելության տնտեսական խորհրդատուի տեղակալ, 2003 թվականի հոկտեմբերից մինչև 2010 թվական զբաղեցրել է արտաքին առևտրի քաղաքականության վարչության պետի պաշտոնը, այնուհետև նշանակվել նախարարության գլխավոր քարտուղարի (նախարարի տեղակալ) պաշտոնում։

Գլխավոր քարտուղարի պաշտոնում գործունեության ընթացքում բանակցություններ է վարել Հորդանանի ԱՀԿ-ին անդամակցելու հարցում, եղել է Տնտեսական համագործակցության և զարգացման կազմակերպության Հորդանանի պատվիրակության ղեկավարը։ Ալին 2012 թվականին կարևոր դեր է խաղացել Հորդանանի առևտրային գործընկերների հետ համատեղ հանձնաժողովների հանդիպումների ժամանակ։ Նա լրացուցիչ աշխատանքներ է տարել ԱՄՆ-ի, Սինգապուրի, Կանադայի և Թուրքիայի հետ Հորդանանի ազատ առևտրի համաձայնագրերի վերաբերյալ։

Նախքան նախարարի պաշտոնում նշանակվելը, Ալին մի շարք կառավարական կառույցների, այդ թվում, Հորդանանի Ձեռնարկությունների զարգացման կորպորացիայի, Հորդանանի ներդրումային խորհրդի, Հորդանանի զարգացման գոտիների ընկերության խորհրդի անդամ է եղել։

2015 թվականի մարտի 2-ին նշանակվել է Հորդանանի արդյունաբերության, առևտրի և մատակարարման նախարար։

Կրթական կարիերա 
Հանրային ծառայությունից դուրս գալուց հետո Ալին Գերմանա-հորդանանյան համալսարանի կառավարման և լոգիստիկայի ֆակուլտետի արդյունաբերական պրոֆեսոր է։ Նրա հետազոտական հետաքրքրությունները ներառում են միջազգային առևտուրը և միջազգային բիզնեսը։

Պարգևներ, կոչումներ 
2015 թվականին Forbes-ի կողմից ճանաչվել է Կառավարությունում 8-րդ ամենահզոր արաբ կինը և Հորդանանի թագավոր Աբդալլահ II-ի կողմից պարգևատրվել է մի շարք թագավորական մեդալներով քաղաքացիական ծառայության արդյունավետ գործունեության համար, այդ թվում՝ Անկախության 3-րդ դասի շքանշան։

2016 թվականին արժանացել է Կանադայի գլխավոր կառավարչի մրցանակին՝ Հորդանանի և Կանադայի միջև առևտրի ամրապնդմանն ուղղված ջանքերի համար։

Ծանոթագրություններ

Արտաքին հղումներ 
 Ministry of Industry, Trade and Supply

Հորդանանի քաղաքական գործիչներ
21-րդ դարի կին քաղաքական գործիչներ
Հորդանանի համալսարանի շրջանավարտներ